ભિષ્મ અને સુદેવી એક શિક્ષિત, સંસ્કારી આદર્શ દંપતિ હતા. સિવિલ એન્જિનિયર ભિષ્મે પોતાના ક્ષેત્રમાં ખૂબ જ કુશળતા અને નામના મેળવી હતી. નદીના વેડફાતા જળને કેમ ઉપયોગમાં લેવું એ માટે બંધ કેમ અને ક્યાં બાંધવા એની સૂઝ એટલી સચોટ હતી કે ભલભલી સરકારી મિટિંગોમાં એની સૂચના છેવટની ગણાતી. દેશ પરદેશમાં એના જ્ઞાન માટે ભિષ્મ ખૂબ જ નામ મેળવતો. જ્યારે સુદેવી પોતાની વિદ્યાનો ઉપયોગ, ઘર આંગણે વિકલાંગ બાળકોની બાલવાડી ચલાવીને કરતી. પતિ-પત્નીના શરીર જુદા અને આત્મા એક જ હતા. લગ્નનાં દસ વર્ષ વીત્યાં છતાં દંપતિના જીવનબાગમાં એકે ફૂલ ન ખીલ્યું.